Forensiese verslag oor Beitbrug-grensdraad ingedienDie minister van openbare werke, Patricia de Lille, het uiteindelik die forensiese verslag oor die grensdraad wat teen R37 miljoen 20 km weerskante van Beitbrug opgerig is, aan die parlement se sterkste waghondkomitee verskaf. Daar is ŉ sterk vermoede dat onomstootlike en duidelike korrupsie en wanbestuur tydens die projek plaasgevind het. Boonop was die hele projek sinlose geldmors want die heining het letterlik nie eens een volle dag lank gestaan nie voordat mense wat die grens na en van Zimbabwe wou oorsteek, en straks ook wandelende olifante, die heining heeltemal tot niet gemaak asof dit nooit bestaan het nie. Indien dit inderdaad die volle, finale en ongesensorde weergawe van die forensiese verslag is, sal die inhoud, bevindings en voorgestelde optrede teen skuldiges na verwagting vroeg hierdie week formeel in die parlement se staande komitee oor openbare rekeninge (Skoor) openbaar gemaak word. Tans ontken al wat leef en beef dat hulle enigiets verkeerd gedoen het – die kontrakteur, De Lille en die direkteur-generaal van openbare werke, adv. Sam Vukela, wat die tersaaklike dokumentasie met sy handtekening afgeteken het. Trouens elkeen van bogenoemde drie blameer die ander twee. Vukela is ŉ omstrede figuur wat al in die verlede uit sy amp geskors is. En as die bewerings waar is dat De Lille se spesiale adviseurs, onder wie haar jare lange hegte vertroueling, die ewe omstrede Melissa Whitehead, fisiek teenwoordig was waar al die rigtende besluite oor die hele gemors geneem is, staan die geloofwaardigheid van De Lille se bewering dat sy nie kennis gedra het van die presiese aard van die projek nie op uiters losse skroewe. In so ŉ geval sal vrae oor haar geloofwaardigheid tereg gevra kan word, sowel as haar bekwaamheid om haar portefeulje sowel as haar raadgewers effektief te bestuur en haar skynbare onkunde oor haar raadgewers se rol.